TITTEL Kommunikatøren i Kjøpmannsgata

INGRESS Når tidligere AP-statsråd Bjarne Håkon Hanssen kjenner at det rører seg i politikermuskelen, slår han på TV.

TEKST OG FOTO Jan-Are Hansen

- Etter en debatt eller to på skjermen, så roer den muskelen seg fort, smiler Hanssen inne i kontorene til PR- og kommunikasjonsselskapet Kruse Larsen AS i Kjøpmannsgata 40, der han er partner og medeier. 
Sagmugg frister åpenbart ikke lenger en tidligere politisk sirkushest.
- Jeg er svoren sosialdemokrat, men det mest partipolitiske jeg gjør i dag er å betale årskontingenten for å være medlem av Arbeiderpartiet, sier han til Midtpunkt.

Mye har forandret seg
De fleste kjenner nok navnet hans fra da han var landbruksminister, arbeids- og inkluderingsminister samt helse- og omsorgsminister i Stoltenberg-regjeringene i perioden 2000-2009, og da han sammen med flere andre profilerte toppolitikere gikk sammen om å etablere PR- og kommunikasjonsselskapet First House i 2010.
- Det blåste heftig rundt deg da?
- Absolutt. First House var en uvanlig og kanskje litt unorsk etablering. Det ble mange forsideoppslag og krigstyper i avisene. Men mye har forandret seg. I dag - i 2022 - nevnes det knapt med en notis dersom en politiker gjør et lignende karrierevalg når han eller hun trer ut av politikken, mener Hanssen.
I 2016 forlot han First House for å etablere kommunikasjons- og rådgivningsselskap Kruse Larsen AS sammen med tidligere AUF og AP-kollega  Jan-Erik Larsen. Virksomheten har i dag hovedkontor i Oslo, i tillegg til filialer i Kristiansund og fire ansatte på kontoret i Trondheim, som åpnet i 2021.

Å bli hørt
Store Norske Leksikon oppsummerer PR som en organisasjons planlagte og strategiske kommunikasjon med sine omgivelser. Dette inkluderer omdømmebygging, generell opplysningsvirksomhet, pressetjeneste, opparbeidelse av goodwill og liknende. Variasjonene er imidlertid store. Stadig flere aktører innen PR spesialiserer seg mot en eller flere retninger.
- Oppsummer kjernevirksomheten til Kruse Larsen AS på et par setninger.
Hanssen gjør et innpust på den andre siden av bordet. Kanskje er spørsmålet litt urettferdig.
- I bunn handler det om målrettet kommunikasjon opp mot politiske beslutningstagere. Å bli hørt, rett og slett. De som tar enn tydelig posisjon blir lettere lyttet til, og får oftere gjennomslag. Vi skal hjelpe kundene våre å navigere gjennom et stort, komplekst og ofte uoversiktlig beslutningslandskap. Hvem bestemmer dette, hva slags budskap trenger vi for å kunne påvirke og hvordan når vi dem vi ønsker å nå? For å si det enkelt.

Luskende lobbyister
Et relativt unikt aspekt ved Kruse Larsen AS, i motsetning til mange andre aktører innen bransjene PR og kommunikasjon, er at de opererer med 100 prosent åpne kundelister. Nesten samtlige kunder kommer fra det private næringslivet.
- Det er to stikkord her: åpenhet og et ønske om å avmystifisere det vi holder på med, understreker han.
- Vekk fra oppfatningen av bransjen som spinndoktorer og luskende lobbyister?
- Det er nok et fortegnet bilde. Jeg tror ikke mange har den oppfatningen i dag. I hvert fall ikke i Norge, sier Hanssen som ikke frekventerer Løvebakken nevneverdig lenger.
- Jeg tror jeg har vært innom Stortinget to ganger siden jeg sluttet i politikken i 2009, smiler han.
- For oss er det en selvfølge at vi først og fremst skal hjelpe kundene slik at de kan tale sin egen sak. Det er det som gir gjennomslag, ikke at noen prøver å tale på vegne av dem, sier Hanssen.
- Er det problematisk for kundene til Kruse Larsen at dere opererer med åpne kundelister?
- Nei. Enkelte, jeg tror jeg kan telle dem på en hånd, har stilt spørsmålstegn ved åpenhetspraksisen vår, men det har aldri vært noe reelt tema, sier han til Midtpunkt.
- All PR er god PR heter det fra gammelt av. Sant også i dag?
- Det har vel aldri vært helt riktig. Det er i hvert fall ikke korrekt nå.

Erfarne navn i Trondheim
Kruse Larsen AS omsatte i 2021 for 59,6 millioner kroner. Resultat etter skatt var på drøyt 14,2 millioner kroner. Datterbyrå Pressure, som har spesialisert seg på digital politisk påvirkning  økte omsetningen fra 7,3 til 12,6 millioner kroner i 2021.
- Egentlig liker jeg ikke benevnelsen PR-byrå. Den er mangelfull, litt utdatert på en måte, mener Hanssen og utdyper:
- Omdømmebygging og krisehåndtering er selvsagt viktig, men sterk og direkte kommunikasjon opp mot politiske beslutningstagere er vår suverene styrke, sier Hanssen.
Og det har han god grunn til. I tillegg til ham selv bemannes filialen i Trondheim av blant annet tidligere fiskeriminister Lisbeth Berg-Hansen og tidligere statssekretær i Fiskeridepartementet, Veronica Isabel Pedersen.
- Hvorfor kontor i Trondheim? Er det ikke i Oslo makta sitter?
Hanssen smiler godt.
- Tilstedeværelse er viktig for oss. Kanskje spesielt i Trondheim. Vi tror at folk som bor utenfor Oslo forstår næringslivet i byer og distrikt bedre enn de som hele tiden oppholder seg i Oslo-Gryta. Det gjelder selv om koronapandemien lærte oss voldsomt mye om fleksibilitet og om å tilpasse arbeidshverdagen, sier Hanssen som pendler til hovedstaden minst en gang i uka.
- Vi får hele tiden får nye kunder i Trondheim og Trøndelag, selv om størstedelen av kundene våre fortsatt har hovedkontor i Oslo. Næringslivet i Trondheim er fremdeles litt umodent hva angår kjøp av PR-tjenester. Samtidig så ser vi bevegelser også her i byen. Spesielt innen energi, fiskeri og havbruk, legger han til.

Arbeid i vente
Prognosene når det gjelder energipriser, inflasjon, rentehevinger og råvaretilgang er ikke oppløftende lesning for tiden. Forslaget om grunnrenteskatt for oppdrettsnæringene ryster i tillegg ryste mange havbruksaktører langs kysten.
- Vi kan ikke gjøre som man har gjort i tidligere år, å bare bruke flere oljepenger for å løse utfordringer. Tvert imot må vi bruke mindre, samtidig som utgiftene vil øke fremover, sa statsminister Jonas Gahr Støre i forbindelse med budsjettkonferansen i september, som var den siste før statsbudsjettet ble lagt fram i begynnelsen av oktober.
Hanssen tror at PR-bransjen har mye arbeid i vente.
- Sammenlignet med tidligere år, så blir det nok vanskeligere for oss og kundene våre å få gjennomslag for saker og forhold vi er opptatt av framover. Kampen om de offentlige midlene blir tøffere. Men det skal vi takle.
- Risikerer PR- og kommunikasjonstjenester å bli en salderingspost for bedrifter?
- Nei. Det tror jeg ikke. Faktisk motsatt. Å ha tilgang på kompetanse - en stemme - opp mot politikere og forvaltningsapparat, kommer til å bli enda viktigere, mener Hanssen.

FAKTABOKS
- PR- og kommunikasjonsselskap. Etablert av tidligere ansatte i First House i 2016.
- 24 ansatte. Kontoret i Trondheim har fire medarbeidere og åpnet dørene i 2021.
- Omsatte i 2021 for 59,6 millioner kroner. Resultat etter skatt var på drøyt 14,2 millioner kroner.
- Kundelistene består av virksomheter som blant annet Toyota, Pfizer, Uber og Hurtigruten.

BILDETEKSTER
BHH0001-0002: 
Jobber fra Kjøpmannsgata. Tidligere AP-statsråd Bjarne Håkon Hanssen er partner og medeier i PR- og kommunikasjonsselskapet Kruse Larsen AS. Filialen i Kjøpmnnsgata i Trondheim åpnet dørene i 2021.

BHH0003: 
Tror på Trondheim. - Næringslivet i Trondheim er litt umodent hva angår kjøp av PR-tjenester. Samtidig så ser vi bevegelser også her i byen. Spesielt innen energi, fiskeri og havbruk, mener Bjarne Håkon Hanssen i PR- og kommunikasjonsselskapet Kruse Larsen AS.